Maročan, ki je pred kratkim prestal dveletno zaporno kazen zaradi nasilnega ropa, naj bi v desetih dneh posilil dve dekleti. Foto: Pixabay

Prvo posilstvo naj bi se – po poročanju Dnevnika – zgodilo v študentskem domu za Bežigradom. 22-letnica naj bi osumljenega, 38-letnega Maročana spoznala na Metelkovi, od koder sta skupaj odšla v njeno študentsko sobo, kjer naj bi jo posilil. Le deset dni pozneje naj bi Maročan z nožem v spolno dejanje prisilil še 23-letno študentko, s katero sta se tudi spoznala na Metelkovi.

Po drugem kaznivem dejanju je 38-letnika prijela policija. "Zoper njega smo odredili pridržanje, s kazensko ovadbo je bil nato priveden k dežurni preiskovalni sodnici, ki je zoper njega odredila pripor," je za Televizijo Slovenija pojasnil Valter Zrinski z ljubljanskega sektorja kriminalistične policije, ki je ob tem pojasnil, da je za tovrstna kazniva dejanja zagrožena kazen od enega do desetih let zapora.

Maročan osumljen dveh posilstev

Stari znanec policije

Maročan je sicer le nekaj dni pred napadi prišel iz zapora, kjer je prestajal dvoletno zaporno kazen zaradi nasilnega ropa. "Osumljeni je bil že večkrat obravnavan za premoženjska kazniva dejanja, tudi obsojen in je prestal zaporno kazen," je pojasnil Zrinski.

Po navedbah Televizije Slovenija je osumljeni že leta 2016 pri nas zaprosil za mednarodno zaščito, a so ga zavrnili. Slovenija ga je nameravala vrniti na Hrvaško, a je še pred predajo pobegnil in vmes še izvedel rop. Za azil naj bi nato zaprosil v Avstriji, Nemčiji, na Danskem in Norveškem – povsod so ga zavrnili, Norveška pa ga je nato izročila Sloveniji, da bi prestal zaporno kazen. V začetku oktobra je neuradno znova zaprosil za mednarodno zaščito v Sloveniji in bil zavrnjen.